Vandforsyningen Østlolland er placeret på Industriparken 4A i Øster Toreby, 4800 Nykøbing Falster.

Vandforsyningens personale kan kontaktes på telefon 54 85 78 93, eller e-mail; [vandoestlolland@live.dk](mailto:vandoestlolland@live.dk).

Se mere om kontaktpersoner under fanen ”Kontakt”.

Vandforsyningen Østlolland er en sammenslutning af flere vandværker herunder Radsted Vandværk, Majbølle Vandværk, Flintinge Vandværk, Sundby og Øster Toreby Vandværk, Nagelsti Vandværk og Rykkerup Vandværk. Du kan se forsyningsområdet på et kort via dette link.

I 2025 leverer Vandforsyningen Østlolland drikkevand til ca. 2621 adresser i forsyningsområdet, igennem et ca. 290 km langt ledningsnet.

Alt vand bliver produceret på adressen Industriparken 4A, og distribueres rundt i hele forsyningsområdet via ledningsnettet og forskellige trykforøgerstationer. Vandværket har en tank kapacitet på ca. 750 m³ og kan producere ca. 1100 m³ vand i døgnet.

Vandforsyningen indvinder ca. 300.000 m³ vand fra boringer som alle er placeret i skove, i umiddelbar nærhed af vandværket. Skoven Indelukket, Hamborgskoven og Toreby skov er såkaldte kildepladser, hvor vi nøje vurderer hvor meget undergrunden kan levere, og derved planlægger vores indvinding af vand.

Selve metoden til fremstilling af drikkevand hos Vandforsyningen Østlolland er forholdsvis simpel.

Når vandet, kaldet råvand, kommer fra boringen i skoven er det jo grundvand som er startet som regn eller overfladevand for ca. 50 – 100 år siden. I den periode er der sket en nedsivning igennem de forskellige jordlag, som gør at vandet er helt fri for ilt, men derimod fyldt med okker og andre partikler.

Når vandet kommer ind på vandværket, har vi en stor kompressor som blæser luft ind i vandet. Denne proces betyder at okker udfælder, således at vandet bliver klart, men tilførslen af ilt gør også at kemiske sammensætninger som ex. svovlbrinte og metan frigøres.

Når vandet så er blevet ”mættet” med ilt, løber det igennem nogle store filtre, bestående af kvartssand, som er et 100 % naturmateriale. Partikler som okker binder sig i denne proces til kvartssandet, og efter vandet er blevet filtreret 2 gange, er det helt rent og klar til at blive pumpet ud til forbrugerne.

Efter filtreringen kommer vandet i 2 store vandtanke, hvor det hurtigt bliver pumpet ud. Det er vigtigt at vandet ikke ligger for mange timer i store vandtanke, da ilten i vandet forsvinder, og vi derved risikerer at forbrugeren oplever at vandet ikke virker friskt og koldt, når det kommer ud af vandhanen.

På <https://danskevv.dk/viden/drift-og-teknik/vedligehold-og-tilsyn/det-topmoderne-vandvaerk/> kan du se mere om principperne om moderne vandværker.

Det er den kommunale myndighed som fører tilsyn med alle vandværker, og det er også den kommunale myndighed som ud fra drikkevandsbekendtgørelsen har lavet et kontrol program for vandkvaliteten for Vandforsyningen Østlolland.

Hos Vandforsyningen Østlolland er der planlagt et omfattende kontrol program for drikkevandskvaliteten.

Alle boringer kontrolleres min. hvert 4 år, hvor der kigges på alle vigtige parametre. Der kontrolleres for indholdsstoffer som mangan, jern, mikrobiologisk kvalitet, PFAS og PFOS, mere end 300 forskellige pesticider.

Alle målinger skal ligge indenfor grænseværdierne, og hvis der er udsving vil vandværket sammen med myndigheden undersøge årsagen og løse overskridelsen, så lovgivningen og dermed bekendtgørelsen overholdes.

På vandværket kontrolleres vandet også jævnligt, efter et nøje tilrettelagt kontrolprogram.

I hvert kvartal udtages der vandprøver til analyse, hvor mikrobiologi, indholdsstoffer som calcium, flurid, magnesium og kalium kontrolleres.

Derudover har Vandforsyningen Østlolland aftale med en række forbrugere, hvor vi udtager vandprøver til analyse i private hjem. Dette er for at kontrollere at vandkvaliteten er helt i tor, lige fra boringen i skoven, under produktionen vand drikkevandet og helt ud til vandhanen i køkkenet hos forbrugeren.

I alt tages der 22 vandprøver til analyse om året hos Vandforsyningen Østlolland.

Kig på hjemmesiden <https://www.eurofins.dk/miljoe/vand-analyser/> hvor du kan læse mere uddybende om de kravværdier og analyser der foretaget på vandværket.

På hjemmesiden [www.vandoestlolland.dk](http://www.vandoestlolland.dk) under fanen ”Vandkvalitet” kan du se alle resultaterne af analyserne.

Desværre er der i 3 boringer fundet rester af stoffet Chloridazon, Desphenyl og der er i samarbejde med Guldborgsund kommune lavet en handlingsplan for hvordan Vandforsyningen Østlolland fortsat drifter vandværket med denne udfordring.

Guldborgsund kommune har givet tilladelse til at vandet fra disse boringer opblandes med vandet fra de øvrige boringer, således at myndighedernes krav om overholde af grænseværdierne, overholdes til fulde.

På hjemmesiden [www.vandoestlolland.dk](http://www.vandoestlolland.dk) under fanen ”vandkvalitet” kan du læse mere om udviklingen af Chloridazon, desphenyl.